Islom To‘xtaxo‘jayev: “Biz O‘zbekiston – Qatar o‘yini haqida o‘ylayapmiz, Janubiy Koreya – Eron haqida emas”

Xabaringiz bor, futbol bo‘yicha O‘zbekiston milliy  terma jamoasi 18-iyun kuni Toshkentda 2014-yili Braziliyada bo‘lib o‘tadigan Jahon chempionatiga yo‘llanmani qo‘lga kiritish uchun Qatar terma jamoasiga qarshi hal qiluvchi bahsda maydonga chiqadi.

Biz ushbu muhim o‘yin oldidan terma jamoamiz himoyachisi Islom To‘xtaxo‘jayevga saytimiz o‘quvchilari tomonidan berilgan va o‘zimizni qiziqtirgan savollar bilan murojaat qildik.
Sunnat Shukurullayev: –  Islom aka, Qatar bilan o‘yinnga tayyorgarliklar qanday ketmoqda? Tarkibda qanday o‘zgarishlar bor?
– Har doimgidek Qatar terma jamoasiga qarshi o‘yinga ham jiddiy tayyorgarlik ko‘rmoqdamiz. Mashg‘ulotlar murabbiylarning ko‘rsatmalari asosida a‘lo darajada olib borilmoqda. Jamoadoshlarimning kayfiyati va terma jamoadagi muhit zo‘r.
Akbar Yoqubxonov: – Janubiy Koreya bilan bo‘lib o‘tgan bahsda terma jamoa a‘zolarining o‘zini yo‘qotib qo‘yishi va asabiylashishiga sabab nima?
– Seuldagi o‘yinda hech kim o‘zini yo‘qtib qo‘ymadi. Asabiylashishimizga g‘alaba haqida ko‘proq o‘ylaganimiz sabab bo‘ldi shekilli.
– Ushbu saralash bahslari doirasida Qatarga qarshi o‘tkazilgan uchrashuvda maydonda to‘liq harakat qilgansiz. Doxadagi o‘yindan kelib chiqib aytingchi, terma jamoamiz 18-iyun kuni o‘ziga kerakli natijani qayd etib, Jahon chempionatiga chiqa oladimi?
– Har bir uchrashuvda murabbiylar o‘yinning ahamiyati va futbolchilardan kelib chiqib turli xil taktika tanlashadi. Doxada bo‘lgan uchrashuv bilan “Bunyodkor”da bo‘ladigan uchrashuvning ikkala terma jamoa uchun ahamiyati turlicha. Biroq, biz 18-iyun kuni O‘zbekiston uchun kerakli natijaga borimizni beramiz.
– Sizningcha Qatar terma jamoasi qaysi jihati bilan bizga xavf tug‘dirishi mumkin? Ular amalda yo‘llanmadan ham pley-offdan ham mahrum bo‘lib bo‘lishdi.
– Ertaga Qatar terma jamoasining yo‘qotadigan hech narsasi yo‘q. Shu sababdan ham ular ortiqcha bosimsiz,  erkin o‘ynashsa kerak.
Aleksandr Zayniyev: - Qatarlik raqiblarga darvozagacha borishiga yo‘l qo‘ymaslik, va arabcha futbolga chalg‘imay maydonda kuch boricha harakat qila olasizlarmi? Hujumga hadeb berilish natijasida, himoyani esdan chiqarib, raqibga to‘pni berib qo’yamslikka harakat qilasizlarmi?
– Menimcha, qatarliklar ertaga siz aytganday arabcha futbol namoyish etishmasa kerak. Biz esa kuchimiz boricha, qoniqarli natija uchun harakat qilamiz. Bu o‘yinda  himoyani esdan chiqarmagan holatda ko‘proq hujum qilishimiz va g‘alaba qozonishimiz shart.
– Janubiy Koreya – Eron terma jamoalari bahsidan qanday natija kutyapsiz?
– Ikkala jamoa ham ijobiy natija uchun harakat qilishi shubhasiz. Men terma jamoamiz uchun qoniqarli bo‘lgan natijani kutyapman.
 – Hozir guruhda shunday vaziyatki, agar biz Qatarni 6-0 ga yutsak Jahon chempionatiga chiqamiz. 4-0 da esa narigi jamoalar durang o‘ynashi kerak, Janubiy Koreya g‘alaba qiladigan bo‘lsa, biz Qatarni qanday hisobda mag‘lub etsak ham marra bizniki. Qaysi biri bo‘yicha tayyorgarlik ketyapti?
– Biz Janubiy Koreya – Eron terma jamoalari o‘yinida qanday natija bo‘lishi haqida emas, Qatar terma jamoasi bilan bo‘lib o‘tadigan o‘zimizning o‘yinimiz haqida o‘ylayapmiz.
Jahongir Xo‘jamqulov: Siz hozirgi bosh murabbiyning faoliyatiga qanday baho berasiz? Sizningcha Vadim Abramov…?
– Mening fikrimcha, murabbiy va futbolchilarga boshqalar baho bergani ma‘qul. Men har ikkala murabbiy  uchun shogirdman va ustozlarimga baho berolmayman. Biroq, ikkala ustozimni ham qattiq hurmat qilaman.
– Har gal Jahon chempionatiga chiqishimiz uchun imkoniyatlarga ega bo‘lamizu, oxirida nimadir bo‘lib yo‘llanmadan quruq qolib ketamiz.  Sizningcha bu safar nima bo‘ladi?
– Avvallari bizda bunaqa imkoniyat bo‘lmagan. Ishonchim komil, bu safar aniq Jahon chempionatiga chiqamiz.
–  Baqoyev, Geynrix, Tojiyev -  qaysi bir futbolchini asosiy tarkibga kiritgan bo‘lardingiz?
– Yuqorida aytganimdek, murabbiylar har bir o‘yindan kelib chiqib taktika tanlaydi va o‘sha taktikaga mos tushadigan futbolchini maydonga tushiradi. Shuningdek, murabbiylar kimning qachon foydasi tegishini juda yaxshi bilishadi.
Saidafzal To‘lqinov: - Sizlarga ishonamiz. Biz albata  Jahon Chempionatiga boramiz ... Yutsa ham, yutqazsa ham menda bitta terma jamoa bor: O‘zbekiston terma jamoasi va men ularni yutqazganda ham yaxshi ko‘raman.
– Rahmat. Bizga hozir muxlislarning qo‘llab-quvvatlashi judayam kerak.
– Suhbatimiz yakunida futbol muxlislariga tilaklaringiz.
– Muxlislarimiz bir tanu, bir jon bo‘lib bizni qo‘llab-quvvatlashsin, biz O‘zbekiston uchun borimizni beramiz. Niyatim – 18-iyun kuni hamma muxlislarimiz bilan birgalikda Jahon chempionatiga chiqqanimizni bayram qilish nasib etsin.